Santa Barboa

Santa Bàrboa, martire, se festezza o 4 de dexembre.

 Vìtta 
A nasce' a Nicomeddia into 273. A se distinse pe l'impegno int'o studdio e pe a riservateçça, qualitæ che ghe varsan o nomiagio de barbara, saiv'a dî strangea, no romaña. Tra o 286-287 a Barboa a stramuò in villa a Scandriggia, ancœu in provinça de Rieti, a prœuvo a-o poæ Dioscoro, conlaboratô de l'imperatô Mascimian Ercullio. A converscion a-a fe' crestiaña de Barboa a provocò l'ira do Dioscoro. A gardetta a fu coscì constreita a refugiâse inte 'n bosco, doppo avei destruto i dê inta villa do poæ. Trovâ, a fu consegnâ a-o prefetto Marcian. Into processo, ch'o començò o 2 dexembre 290, a Barboa a difeise o proprio credo e a l'exortò o Dioscoro, o prefetto e i presenti a ripudiâ a religion pagaña pe abraççâ a fe' crestiaña. Çò ghe costò di afroze tortue. O 4 de dexembre, infin, a fu decapitâ co-a spaa da-o mæximo Dioscoro, ch'o fu corpio però da 'n furmine. 

A tradiçion a l'invoca Barboa contra i furmini, o fœugo e a morte improviza. I so resti se trœuvan inta cattedrâ de Rieti. Patronægo: Architetti, Minatoî, Moribondi, Fuxin e povie da sparo, Vigili do fœugo.

 Morte e miaco 
Gh'è tante redaçioin in grego e traduçioin latiñe do pascio da Barboa; se tratta, però, de narraçioin lezendaie, de ben scarso valô storico , ascì perché se ghe riscontra no poche diverzençe. Inte çerte passiones, de fæto, o so martœuio o l'è posto sotta l'impeo do Mascimin o Traxe (235–238) ò de Mascimian (286–305), in çert'atre, invece, sotta quello de Mascimin Daia (308–313). Ni existe mao concordança in sce-o lœugo d'origgine, percose se parla de Antiocchia, de Nicomeddia e, infin, de 'na localitæ denominâ Heliopolis, distante 12 miggia da Euchaita, çittæ da Paflagonia. 

Inte traduçioin latiñe, a question a se complica ancon de ciu, perchè pe çert'uñe a Barboa a saiæ visciua inta Toscaña, e, de fæto, into Martirologio d'Adon se leze: In Tuscia natale sanctæ Barbaræ virginis et martyris sub Maximiano imperatore. S'atrovemmo, quindi, de fronte a-o caxo de 'na martire da-o curto assæ diffuzo fin da l'antighitæ, tanto in Oriente quanto in Occidente; invece, pe quante resguarda e notiççie biografiche, se possede scarsciscimi elementi: o nomme, l’origine orientâ, con ogni veisumegiança l'Egitto, e o martœuio. A lezendia, da pœu, a l'ha inricchio con di particolæ fantasteghi, de votte sciña irreæ, a vitta da martire: se tratta de di particolæ ch'han avúo un influsso segge in scio curto comme in sce l'iconografia.

O poæ de Barboa, Dioscuro, o feççe construe una tore pe seraghe a belliscima figgia domandâ in spoza da moltiscimi pretendenti. Lê, però, a no l'aiva intençion de maiâse, ma de consacrâse a Dê. Primma de intrâ inta tore, no essendo ancon battezzâ e voendo riçeive o sacramento da rigeneraçion, a se recò inte 'na pisciña d’ægoa vexin a-a tore e a se ghe bollò træ votte dixendo: Batèzzise Barboa into nomme do Poæ, do Figgio e do Spiito Santo. Pe orde do poæ, a tore a l'aviæ dovúo avei doi barcoin, ma Barboa a ne vosse trei in onô da S.ma Trinitæ. O poæ, pagan, vegnúo a conoscença da profescion crestiaña da figgia, o decize d'amaççâla, ma lê, passando miacoozamente fra e miage da tore, a l'ariescì a fuzzî. 

Torna catturâ, o poæ o-a condusse davanti a-o magistráto, affinché a foise tormentâ e amaççâ crudelmente. O prefetto Marcian o çercò de convinçe a Barboa a recede da-o so propoxito; da pœu, visti inutili i tentativi, o l'ordenò de tormentala ingugendoghe tutto o corpo in te di panni sgrœuzzi e ruddeghi, tanto da faghe dâ sangue in ogni parte. Inta nœutte, continnoa o conto seguindo un schema comun a-e lezendie agiografiche, a Barboa a l'ebbe una vixon e a fu completamente resanâ. O giorno doppo o prefetto o a sottomisse a de nœuve e ciu crudele tortue: in sce-e so carne torna dilaniæ o feççe mette de ciappe de færo afogæ. Una çerta Giuliaña, presente a-o supriççio, avendo manifestao di sentimenti crestien, a fu associâ a-o martœuio: e sciamme, açeize a-i so scianchi pe tormentâle, s'amorton squæxi subito. Barboa, portâ nua pe a çittæ, a tornò miacoozamente vestia e saña, nonostante l’orde de fragellaçion. Finalmente, o prefetto o a condannò a-o taggio da testa; o fu o poæ mæximo ch'o l'ezeguì a sentença. Subbito doppo un fœugo o desceize da-o çê e o bruxò completamente o crudele poæ, do quæ no gh'arestò manco e çennie.

L'impiatô Giustin, into sec. VI, o l'aviæ stramiao e reliquie da martire da l'Egitto a Costantinoppoli; quarche seccolo ciu tardi i Veniçien e trasferin inta so çittæ e de chì fun portæ inta gexa de San Zane Evangelista a Torçello (1009). 

O curto da martire o fu assæ diffuzo in Itallia, probabilmente importao durante o periodo de l'occupaçion bizantiña into sec. VI, e o se sviluppò da pœu durante e Croxæ. Se ne trœuva de tracce in Toscaña, in Umbria, inta Sabiña. A Romma, da pœu, segondo a testimoniança do Zane Diacono,Vitta, IV, 89. San Grigœu Magno, quand'o l'ea ancon monego, o l'amava andâ a pregâ inte l'ótóio de Santa Barboa. O testo, però, o l'ha valô solo pe o IX sec.; comunque, l'è seguo che inte questo secolo l'ea stæto costruio di ótói in onô de B., di quæ fa testimoniança o Liber PontificalisL. Duchesne, II, pp. 50, 116. inte biografie de Stéva IV (816-17) e Lion IV (847-55).

 Patronæghi 
A Barboa a l'è particolarmente invocâ contra a morte improviza (alluxon a quella do poæ, segondo a lezendia); da pœu a so proteçion a fu esteiza a tutte e persoñe ch'ean esposte into so travaggio a-o peigo de morte instantannia, comme i artifiçê, i artagê, i minatoî; ancœu a l'è venerâ ascì comme protettrixe di vigili do fœugo. 

Inte nave da guæra o depoxito de muniçioin o l'è denominao "santabarboa". 

 Proverbio 
Santa Barboa e San Scimon
avardæne da-o lampo e da-o tron.

 Nòtte 

 Conligaménti esterni 

 Santi e Beati www.santiebeati.it

Categorîa:Biografìe
Categorîa:santi